| Picafollas asubiador |
| --- |
| Exemplar en Inversnaid, Escocia
 |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Passeriformes |
| Familia: | Phylloscopidae |
| Xénero: | *Phylloscopus* |
| Especie: | ***Phylloscopus sibilatrix***(Bechstein, 1793) |

 |
| Amarelo: Área de reprodución (só en verán) Azul: Visitante invernal non reprodutor Raiado: migración.Amarelo: Área de reprodución (só en verán) Azul: Visitante invernal non reprodutor Raiado: migración.Amarelo: Área de reprodución (só en verán) Azul: Visitante invernal non reprodutor Raiado: migración. |

O **picafollas asubiador** (*Phylloscopus sibilatrix*) é un paseriforme común e moi espallado pertencente á familia Phylloscopidae (antes era considerado un Sylviidae), que se reproduce no norte e zona temperada de Europa, e no extremo oeste de Asia no sur dos Montes Urais. En Galicia é unha ave de paso rara. O nome do xénero *Phylloscopus* procede do grego antigo *phyllon*, 'folla' e *skopos*, 'buscador' (de *skopeo*, 'ollar'). O nome específico *sibilatrix* procede do latín e significa 'asubiador'.

Esta ave é fortemente migratoria e toda a poboación vai invernar á África tropical.

Hábitat
-------

Ovos da especie na colección do Museo de Wiesbaden
É un paxaro de bosques maduros abertos pero sombreados, como os de faias e carballos, con algúns terreos espallados cubertos para a nidificación. O niño ten forma de cúpula e sitúase a pouca altura nunha matogueira ou arbusto baixo e nel poñen 6 ou 7 ovos en maio; pode haber unha segunda posta. É insectívoro.

Descrición
----------

O picafollas asubiador mide de 11 a 12,5 cm de longo, e parécese a moitos sílvidos, é verde pola parte superior e branco pola inferior cun peito amarelo limón. Pode distinguirse de especies similares, como o picafollas europeo (*P. collybita*) e o picafollas musical (*P. trochilus*) polo seu supercilio gorxa e parte superior do peito amarelos, beiras das terciarias claras, unha proxección das primarias máis longa e unha cola máis curta pero máis ancha.

Varios factores asociados coa estrutura do bosque, incluíndo a pendente do terreo, cuberta forestal, proporción dos bosques caducifolios, altura do dosel e lonxitude do bordo do bosque, todos eles inflúen nas taxas de ocupación desta especie forestal en declive. Cómpren medidas de conservación que protexan e manteñan a estrutura forestal preferida por estes picafollas. Teñen tamén unha preferencia polos bosques na estación non reprodutora; porén, ese hábitat está diminuíndo nas zonas de invernada como Ghana. Malia o declive dos hábitats forestais, non parece que cambiase nesas zonas o número de picafollas asubiador porque parece que a especie pode utilizar hábitats degradados, como granxas con bastantes árbores. Porén, unha maior perda de árbores probablemente terá un impacto negativo sobre esta especie no futuro.

Cancións
--------

Ten dous tipos de cancións, a miúdo (pero non sempre) cantadas alternativamente; un trilo metálico fluído e agudo que aumenta o seu *tempo* e soa Phylloscopus sibilatrix.ogg *pit-pit-pitpitpitpt-t-t-ttt* (axuda ·  info), que dura 2 ou 3 segundos, e unha serie de 3 a 5 notas piantes descendentes de ton baixo que soa *piüü-piüü-piüü*. A chamada de contacto é unha nota piante suave, similar ao segundo tipo de canción, pero máis curta e cantada soa, "*piü*".

Notas
-----

1. ↑  "*Phylloscopus sibilatrix*". *Lista Vermella de especies ameazadas. Versión 2013.2* (en inglés). Unión Internacional para a Conservación da Natureza. 2012. Consultado o 26 November 2013.
2. ↑  Conde Teira, M. A. (1999). "Nomes galegos para as aves ibéricas: lista completa e comentada" (PDF). *Chioglossa* (A Coruña) **1**: 121–138. Arquivado dende o orixinal (PDF) o 15 de marzo de 2016. Consultado o 28 de setembro de 2016.
3. 1 2  Penas Patiño, Xosé M.; Pedreira López, Carlos (setembro de 2004). Guía das aves de Galicia. Ilustrado por Calros Silvar (2ª ed.). A Coruña: Baía Edicións. ISBN 84-96128-69-5.
4. ↑  Jobling, James A (2010). *The Helm Dictionary of Scientific Bird Names*. London: Christopher Helm. pp. 305, 355. ISBN 978-1-4081-2501-4.
5. ↑  Huber, N.; Kéry, M.; Pasinelli, G. (2017). "Occupancy dynamics of the Wood Warbler *Phylloscopus sibilatrix* assessed with habitat and remote sensing data". *Ibis* **159** (3): 623–637. doi:10.1111/ibi.12472.
6. ↑  Mallord, J.W.; Orsman, C.J.; Roberts, J.T.; Boafo, K.; Skeen, R.Q.; Sheehan, D.K.; Vickery, J.A. (2018). "Apparent resilience of a declining Afro‐Palaearctic migrant to forest loss on the wintering grounds". *Ibis* **160** (4): 805–815. doi:10.1111/ibi.12572.

Véxase tamén
------------

### Ligazóns externas

* descrición e canción no sitio de RSPB

|  |  |
| --- | --- |
| Control de autoridades | 
* Wd: Q27075477
* EBID: ID

 |

|  |  |
| --- | --- |
| Identificadores taxonómicos | 
* BioLib: 8923
* BirdLife: 22715260
* Dyntaxa: 103012
* eBird: woowar
* EUNIS: 1212
* FE-New: ID
* GBIF: 8128385
* iNaturalist: 117048
* IRMNG: 10198948
* ITIS: 179847
* IUCN: 22715260
* NBN: NHMSYS0000530757
* NCBI: 48153
* Soortenregister: 139659
* TAXREF: 4272
* Xeno-canto: Phylloscopus-sibilatrix

 |

|  |  |
| --- | --- |
| Identificadores | 
* UMLS: C1013781

 |